GNOME

GNOME (GNU Network Object Model Environment) je slobodné a robustné desktopové prostredie pre unixové a linuxové pracovné stanice.

Je založené na knižnici GTK+, ktorá bola pôvodne napísaná pre grafický program GIMP.

GNOME súperí o prvenstvo s konkurenčným projektom KDE, ale vyžaduje od počítača ešte o niečo vyšší výkon ako KDE. Nedá sa jednoznačne povedať, ktoré prostredie je lepšie, každý používateľ má svojho favorita. Isté však je, že GNOME spolu s KDE sú najpoužívanejšími desktopovými prostrediami pre Linux a unixové operačné systémy.

GNOME sa snaží byť jednoduché pre bežného používateľa, kvôli čomu však okrem iného aj odstraňuje niektoré možnosti nastavenia. Za to ho však mnohí kritizujú.

Ako štandardný webový prehliadač Gnome používalo program Epiphany (Zjavenie), neskôr bol ako štandardný použitý Mozilla Firefox.

Ciele 
Projekt GNOME kladie veľký dôraz na jednoduchosť, použiteľnosť a nechať veci „jednoducho fungovať“. Ostatné ciele projektu sú:

 Sloboda – vytvoriť prostredie pracovnej plochy, ktorého zdrojový kód bude možné znovu používať pod licenciou pre slobodný softvér.
 Prístupnosť – zabezpečiť aby pracovná plocha bola prístupná pre všetkých nezávisle od ich technických zdatností alebo fyzických postihnutí.
 Internacionalizácia a lokalizácia – poskytnúť pracovnú plochu dostupnú vo veľa jazykoch. V súčasnosti je GNOME preložený do vyše 100 jazykov.
 Vývojárska priateľskosť – zabezpečiť jednoduchú tvorbu softvéru, ktorý plynule spolupracuje s pracovnou plochou. Umožniť vývojárom voľný výber programovacieho jazyka.
 Organizovanie – pravidelný cyklus vydávania a disciplinovaná štruktúra komunity.
 Podpora – zabezpečenie podpory od ostatných spoločností mimo GNOME komunity.

Architektúra 
GNOME sa skladá z veľkého počtu rôznych projektov. Niektoré z významnejších projektov sú:

 GLib, - základná knižnice pre prácu s bežnými dátovými typmi, implementácia hlavnej slučky
 GObject - knižnica systému objektov
 GTK+, GDK - knižnice pre vytváranie používateľského rozhrania
 GNOME Keyring – pre ukladanie šifrovacích kľúčov a bezpečnostných informácií
 GIO – knižnica abstrakcii vstupno-výstupných operácii nad lokálnymi alebo vzdialenými dátami
 GVfs - virtuálny súborový systém využívajúci GIO
 LibXML – XML knižnica

 GNOME Translation Project
 Human interface guidelines HIG – výskum a dokumentácia pre podporu tvorby ľahko použiteľných GNOME aplikácií

Vývoj 
Verzia 2.32, ktorá bola vydaná v septembri 2010 zahŕňa vylepšenia komunikátora Empathy, prehliadača dokumentov Evince a správcu súborov Nautilus. Táto verzia je zároveň posledná pred vydaním verzie 3.0. Verzia 3.0 bola vydaná 6. apríla 2011. Pôvodne bolo plánované vydať túto verziu v septembri 2010 avšak v júli sa vývojári rozhodli tento termín posunúť do ďalšieho roka a miesto toho vydať verziu 2.32.

Popri mnohých čiastkových vylepšeniach je hlavným bodom tejto verzie úplne nové pracovné prostredie GNOME Shell. Gnome ako pracovné prostredie používané v unixových systémoch sa vyznačuje hlavne svojou stabilitou a spoľahlivosťou systému. Gnome je jednoduchšie z hľadiska užívateľského. V KDE, ak to porovnám, často máte k dispozícii aj nastavenia, ktoré pri bežnej práci v domácnosti alebo kancelárii ani možno nevyužijete.

Predchádzajúce verzie

Vzhľad a ovládanie 
GNOME je navrhnutý podľa tradičnej analógie pracovnej plochy. Jeho zobrazovanie a ovládanie okien, aplikácií a súborov je podobné moderným operačným systémom. Pri štandardnej konfigurácii pracovných plôch obsahuje štartovacie menu pre rýchly prístup k nainštalovaným programom a súborovým cestám, otvorené okná môžu byť zvolené pomocou lišty v spodnej časti pracovnej plochy a v pravom hornom rohu je umiestnená oznamovacia oblasť, ktorú môžu používať programy na zobrazovanie oznamov počas behu v pozadí. Tieto prvky sa ale dajú umiestniť takmer kdekoľvek si to používateľ želá, môžu byť nahradené inými funkciami, alebo úplne odstránené.

Výzor GNOME sa dá zmeniť použitím tém, čo sú množiny pozostávajúce zo sád ikon, okrajov okien, GTK+ témových strojov a parametrov. Obľúbené GTK+ témy sú napríklad Bluecurve a Clearlooks (momentálne štandardná téma).

Distribúcie 
Prostredie GNOME sa veľmi rozšírilo hlavne vďaka linuxovej distribúcii Ubuntu. Jej zakladateľ, Mark Shuttleworth, odmietol návrh na použitie KDE ako hlavného prostredia pre Ubuntu. Ako hlavný dôvod uviedol stabilný čas vydávania nových verzií, a to každých 6 mesiacov, teda rovnako ako distribúcia Ubuntu. Ubuntu však časom niektoré komponenty GNOME nahradila vlastnými (napr. užívateľské rozhranie Unity).

Okrem Ubuntu a jeho oficiálnych a neoficiálnych derivácií je GNOME predvoleným prostredím tiež v distribúciách Fedora, Red Hat alebo Debian. 

Linus Torvalds a Patrick Volkerding sa výrazne postavili proti projektu GNOME. Linusovi vadí zameranie distribúcie, ktoré podľa jeho slov nie je práve najlepšie. Patrick Volkerding z podobného dôvodu vypustil kompletne prostredie GNOME zo Slackware Linuxu. Linus Torvalds sa v marci 2013 vrátil k používaniu GNOME 3 .

Referencie

Pozri aj 
 Gnome Office

Iné projekty

Externé odkazy 
 gnome.org - oficálna stránka GNOME
 Stránka s množstvom softwaru pre GNOME

 
Linux
X Window System

Desktopové prostredia